Twee renosters vir horings doodgemaakBonnie en Clyde is vir hul horings doodgemaak Twee renosters is verlede week op ŉ privaat wildreservaat in die Paterson-omgewing in die Oos-Kaap vir hul horings doodgemaak. Die renosters is deur die loop van Woensdagaand of vroeg Donderdagoggend vir hul horings doodgemaak. Die bul en koei is Woensdagmiddag tydens ŉ wildrit die laaste keer lewend gesien, het kol. Priscilla Naidu, polisiewoordvoerder, gesê. “Daar is tydens ŉ wildrit Donderdagmiddag op die karkasse van die twee renosters afgekom. Albei horings van albei renosters is verwyder.” Die privaat wildreservaat waar die voorval plaasgevind het, het gesê die twee renosters, genaamd Bonnie en Clyde, het in 2012 ŉ stropingspoging oorleef. Die polisie ondersoek die voorval en het ŉ beroep gedoen op enigiemand met inligting om kapt. Mornay Viljoen te kontak by 082 319 9216 of Stop Misdaad by 08600 10111.